হোয়াটসঅ্যাপের মেসেজ পড়ে নেবে CIA! কী বললেন জুকারবার্গ

ওয়েব ডেস্ক: আমেরিকান গোয়েন্দা সংস্থা সিআইএ (CIA) আপনার হোয়াটসঅ্যাপ মেসেজ (WhatsApp Messages) পড়ে ফেলতে পারে, এ কথা জানালেন স্বয়ং মেটার (Meta) কর্ণধার মার্ক জুকারবার্গ (Mark Zuckerberg)। তবে তিনি জানিয়েছেন, আপনার ফোন সিআইএ-র হাতে পড়লে তবেই এমনটা হওয়া সম্ভব। ‘দ্য জো রোগান এক্সপেরিয়েন্স’ নামক এক পডকাস্ট অনুষ্ঠানে গিয়েছিলেন জুকারবার্গ। সেখানে সাংবাদিক টাকার কার্লসন অভিযোগ করেন, তাঁর ব্যক্তিগত যোগাযোগে নাক গলাচ্ছে আমেরিকান গোয়েন্দা সংস্থা। এরপরেই এই বিস্ফোরক মন্তব্য করেন জুকারবার্গ।

ফেসবুকের সহ-প্রতিষ্ঠাতা জানিয়েছেন, হোয়াটসঅ্যাপের ‘এন্ড-টু-এন্ড এনক্রিপশন’ ব্যবস্থার জেরে মেটা কোনও হোয়াটসঅ্যাপ ব্যবহারকারীর ‘চ্যাট’ দেখতে পারে না। তবে কারও ডিভাইসে সেই ‘চ্যাট’ কতটা সুরক্ষিত কিংবা অরক্ষিত তা মেটার হাতে নিয়ন্ত্রণে নেই। তিনি স্বীকার করেন, কোনও ডিভাইস অরক্ষিত থাকলে তার ফায়দা তোলা হতে পারে।

আরও পড়ুন: গ্রেফতার দক্ষিণ কোরিয়ার প্রেসিডেন্ট, ইতিহাসে এই প্রথম!

এই প্রসঙ্গে স্পাইওয়্যার নিয়ে সাবধান করেছেন জুকারবার্গ। তিনি বলেছেন, পেগাসাসের (Pegasus Spyware) মতো স্পাইওয়্যার টুল ব্যবহার করে গোয়েন্দা বা গুপ্তচর সংস্থা যে কোনও ফোনের বার্তালাপ, ছবি, কল লগ অ্যাকসেস করতে পারে। মেটার সিইওর কথায় পরিষ্কার, ডিজিটাল যোগাযোগ মাধ্যমের বাড়বাড়ন্তে নিরাপত্তা ব্যবস্থা আরও জোরদার করার আশু প্রয়োজনীয়তা রয়েছে।

নিরাপত্তা বাড়ানো যায় কীভাবে? হোয়াটসঅ্যাপের ‘ডিজ্যাপিয়ারিং মেসেজ’ (Disappearing Messages) ব্যবস্থা ব্যবহারের পক্ষে সওয়াল করেছেন জুকারবার্গ। এই অপশন অন থাকলে, হোয়াটসঅ্যাপের মেসেজ নির্দিষ্ট সময়ের পরে আপনা থেকেই ডিলিট হয়ে যায়। তিনি বলেন, “হোয়াটসঅ্যাপ এনক্রিপ্টেড রাখা এবং ডিজ্যাপিয়ারিং মেসেজ করে রাখা গোপনীয়তা এবং নিরাপত্তা নিশ্চিত করার ভালো উপায়।”